钦定古今图书集成/明伦汇编/氏族典/第204卷 > 高遵裕
## 钦定古今图书集成/明伦汇编/氏族典/第204卷 > 高遵裕

按《宋史高遵裕传》：“遵裕，字公绰，琼孙也。以父任累迁
供备库副使，镇戎军驻泊都监，擢知保安军。横山豪
欲向化，帝使遵裕谕种谔图之，谔遂取绥州，帅怒谔
擅发兵，欲正军法，谔惧，称得密旨于遵裕，故谔被罪。
遵裕亦降为乾州都监，迁通事舍人，主管西路羌部，
驻古渭砦。熙宁初，朝廷用王韶复洮、陇，命为秦凤路
沿边安抚”，以遵裕副之。寻以古渭为通远军，命知军
事。明年，持附顺羌部图籍及绘青唐、武胜形势入献，
擢引进副使、带御器械，俾归治师。师至野人关，羌人
旅拒，引亲兵一鼓破之。进营武胜城下，羌众逃去，遂
据其城。诏建为镇洮军，又命知军事。寻以熙、河、洮、岷、
通远为一路。进西上阁门使、荥州刺史，充总管，复知
通远军，加岷州刺史。明年，羌围河、岷二州，道路不通
者几月。岷城军缺，守者恐，遵裕登西门，命将纵击，羌
败走。时朝廷以岷城远难守，议弃之。诏至，贼已溃矣。
以功进团练使、龙神卫都指挥使、知熙州。坐荐张穆
之为转运使，而穆之有罪，罢知颍州。未几，徙庆州，又
坐事黜知淮阳军。元丰四年，复知庆州。诏与诸路讨
夏国，兵溃，贬郢州团练副使。哲宗即位，复右屯卫将
军、主管中岳庙。卒，年六十。赠永州团练使。绍圣中，赠
奉国军节度观察留后。